2019 m. teisėkūros institucijos priėmė Europos Parlamento ir Tarybos reglamentą dėl Europos piliečių iniciatyvos; jis paskelbtas 2019 m. gegužės 17 d.. Šiuo nauju reglamentu padaryti keli struktūriniai ir techniniai patobulinimai, kad Europos piliečių iniciatyva taptų patogesnė ir prieinamesnė, paprastesnė ir parankesnė organizatoriams bei rėmėjams, taip siekiant paskatinti Europos piliečius aktyviau dalyvauti demokratiniame Sąjungos procese. Be to, naująja reguliavimo priemone siekiama stiprinti tolesnę veiklą, susijusią su Europos piliečių iniciatyvomis, kaip priemonę demokratinėms diskusijoms Europos Sąjungoje skatinti.

Apskritai 2017–2019 m. Europos Komisija savo interneto svetainėje paskelbė daugiau kaip 120 su „Brexit’u“ susijusių dokumentų. Be to, institucijos tarnybos atsakė į 10 937 piliečių laiškus ir išnagrinėjo maždaug šimtą prašymų leisti susipažinti su dokumentais. Dauguma šių prašymų buvo patenkinti, suteikiant galimybę susipažinti su visu susitikimų su suinteresuotaisiais subjektais sąrašu ir jų protokolais.

Be to, 2019 m. Europos Komisija reguliariai naujino interneto svetainės „Europa“ tinklalapį, skirtą Komisijos narių ir buvusių Komisijos narių etikai , reguliariai įkeldama Europos Komisijos sprendimus ir posėdžių protokolus, susijusius su leidžiama buvusių Europos Komisijos narių profesine veikla.

Be to, 2019 m. vasario mėn. Europos Komisija paskelbė išsamias praktines gaires dėl Komisijos narių, dalyvavusių gegužės mėn. Europos Parlamento rinkimuose, etikos standartų. Europos Komisija, remiama Europos Parlamento, iš tiesų nusprendė leisti savo nariams aktyviai dalyvauti politinėje kampanijoje, netaikant jiems reikalavimo visu kampanijos laikotarpiu laikinai sustabdyti veiklą institucijoje, jei jie laikosi konkrečių etikos reikalavimų.

Visuomenės teisė susipažinti su institucijų dokumentais yra susijusi su demokratiniu šių institucijų pobūdžiu. Reglamente (EB) Nr. 1049/2001 atsižvelgiama į ES sutarties 1 straipsnio antroje pastraipoje nurodytą ketinimą pažymėti naują glaudesnės Europos tautų sąjungos kūrimo etapą, kai sprendimai priimami kuo atviriau ir kuo labiau juos priartinant prie piliečių. Šis tikslas pakartotas ES sutarties 10 straipsnyje. Be to, Sutarties dėl Europos Sąjungos veikimo 298 straipsnyje nustatyta, kad „Sąjungos institucijos, įstaigos ir organai, vykdydami savo užduotis, remiasi atvira, veiksminga ir nepriklausoma Europos administracija“.

Europos Komisija toliau sistemingai skelbė informaciją visais prekybos derybų etapais. Taigi Komisija viešai skelbia pasiūlymus Tarybai dėl derybinių nurodymų dėl lengvatinio prekybos režimo susitarimų projektų, derybų ratų ataskaitas, ES pradinių derybų pasiūlymus, poveikio tvarumui vertinimo dokumentus ir suderėtą tekstą, kai parengiama jo suderinta konsoliduota redakcija. Be to, Europos Komisija aktyviai palaikė ryšius su suinteresuotaisiais subjektais, kad gautų konkrečios esminės informacijos ir visais etapais vadovautųsi įrodymais grindžiama ES prekybos politika. 2019 m. Komisija surengė trejas svarbias viešas konsultacijas prekybos klausimais.

Specialiai Generalinio sekretoriato Skaidrumo, dokumentų valdymo ir prieigos prie dokumentų skyriaus grupei pavesta konkreti užduotis užtikrinti išsamių Reglamento (EB) Nr. 1049/2001 taikymo taisyklių koordinavimą ir vienodą įgyvendinimą. Šią grupę sudaro bylas tvarkantys ir administracinę pagalbą teikiantys darbuotojai. Be pareigos peržiūrėti pirminiu etapu pateiktus atsakymus, šis skyrius, glaudžiai bendradarbiaudamas su Teisės tarnyba, teikia horizontaliąsias gaires, instruktuoja ir konsultuoja visus Europos Komisijos generalinius direktoratus ir tarnybas šio reglamento įgyvendinimo klausimais. Šis skyrius taip pat prižiūri visoje Europos Komisijoje naudojamą pirminių ir kartotinių paraiškų leisti susipažinti su dokumentais apdorojimo IT sistemą „GestDem“ ir, bendradarbiaudamas su Generalinio sekretoriato Skaitmeninių sprendimų ir procesų efektyvumo skyriumi, kuria naują sistemą – EASE (angl. Electronic AccesS to European Commission Documents).

EASE projekto tikslas – sukurti ir išplėtoti vieno langelio principu veikiantį elektroninį visiškai integruotą IT sprendimą, skirtą paraiškoms dėl galimybės susipažinti su Komisijos dokumentais teikti ir tvarkyti. Ši galimybė nagrinėjama siekiant galutinio tikslo – priartinti ES sprendimų priėmimo procesą prie piliečių ir padaryti jį ekonomiškai efektyvesnį nei dabartinė sistema „GestDem“.

Per pirmąjį 2019 m. pusmetį projekto grupė toliau rinko ir apibrėžė naujos sistemos veiklos poreikius ir, be kita ko, rengė praktinius seminarus, kuriuose dalyvavo teisę susipažinti su dokumentais turintys generalinių direktoratų darbuotojai. Be to, buvo parengtas ir patvirtintas verslo scenarijus ir projekto aprašas – du pagrindiniai projektų valdymo dokumentai, kuriuose paaiškinti būsimos sistemos tikslai, veiklos poreikiai ir ypatybės, taip pat tvarkaraštis ir rezultatai.

Antrasis 2019 m. pusmetis buvo numatytas bylų valdymo sistemos veiklos analizei (baigta 2020 m. pradžioje), įskaitant pokalbius su naudotojais iš įvairių Komisijos tarnybų.

Be to, bendradarbiaudama su Informatikos generaliniu direktoratu, projekto grupė pradėjo rengti dirbtinio intelekto tyrimą, kurio tikslas – nustatyti naudojimo atvejus, kai taikant dirbtinio intelekto metodus būtų galima supaprastinti paraiškų dėl galimybės susipažinti su dokumentais tvarkymą. Projektą, kurį planuojama pradėti įgyvendinti iki 2021 m. pradžios, sudaro dvi dalys:

1)naujas interneto portalas, kuriame piliečiai galės i) pateikti paraišką ir matyti savo paraiškos dėl galimybės susipažinti su Komisijos dokumentais apžvalgą, ii) susisiekti su Komisija ir iii) ieškoti anksčiau paviešintų dokumentų; ir

2)nauja bylų valdymo sistema, kurioje Komisijos darbuotojai galės registruoti, priskirti ir tvarkyti paraiškas dėl galimybės susipažinti su dokumentais. Ji pakeis šiuo tikslu dabar naudojamą IT sistemą „GestDem“.

Taigi, naujasis EASE projektas turėtų užtikrinti didesnį skaidrumą ir priartinti piliečius prie ES sprendimų priėmimo proceso.

Nepaisant, kaip tikimasi, didelės pažangos IT srityje, nuolat didėjantis naujų paraiškų dėl galimybės susipažinti su dokumentais skaičius ir stiprėjantis skaidrumo poreikis rodo, kad Europos Komisijai reikia skirti pakankamų žmogiškųjų išteklių. Tai užtikrintų, kad prašymai susipažinti su dokumentais būtų tinkamai tvarkomi laikantis teisės aktuose nustatytų terminų ir kad piliečiai gautų geriausią rezultatą.

1.Registrai ir interneto svetainės

2019 m. į Komisijos dokumentų registrą buvo įtraukti 18 337 nauji dokumentai, kurie yra C, COM, JOIN, OJ, PV, SEC arba SWD kategorijų dokumentai (žr. priedo 1 lentelę) .

2019 m. svetainės „Europa“ tinklalapyje „Galimybė susipažinti su dokumentais“ (angl. Access to Documents) užregistruoti 6 642 lankytojai ir peržiūrėta 10 112 puslapių (žr. priedo 2 lentelę).

Abi platformos tebėra naudingos paieškos priemonės, kuriomis naudodamiesi piliečiai gali aktyviau dalyvauti Europos Komisijos sprendimų priėmimo procese ir kuriomis populiarinama galimybių susipažinti su dokumentais politika.

2.Bendradarbiavimas su kitomis institucijomis, kurioms taikomas Reglamentas (EB) Nr. 1049/2001

Reglamento (EB) Nr. 1049/2001 15 straipsnio 1 dalyje nustatyta, kad institucijos, siekdamos sudaryti palankesnes sąlygas naudotis šiuo reglamentu užtikrinama teise susipažinti su dokumentais, plėtoja gerąją administracinę praktiką. 15 straipsnio 2 dalyje taip pat numatyta įsteigti tarpinstitucinį komitetą, kuris nagrinėtų geriausią praktiką, spręstų galimus konfliktus ir aptartų tolesnę visuomenės teisės susipažinti su dokumentais raidą.

Vadovaudamiesi dviem minėtomis nuostatomis, 2019 m. Europos Parlamentas, Europos Sąjungos Taryba ir Europos Komisija administraciniu lygmeniu toliau reguliariai rengė techninius posėdžius. Šių posėdžių metu institucijos dalijasi patirtimi, nustato geriausios patirties pavyzdžius ir, atsižvelgdamos į Europos Sąjungos Teisingumo Teismo praktiką, užtikrina nuoseklų Reglamento (EB) Nr. 1049/2001 taikymą.

Be to, 2019 m. rugsėjo 24 d. Europos Komisija dalyvavo Europos Sąjungos Tarybai pirmininkaujančios Suomijos surengtame ekspertų seminare „ES skaidrumo ateitis“. Šis seminaras tapo platforma įtraukioms diskusijoms dėl skaidrumo ateities, kuriose dalyvavo ne tik ES institucijų ir agentūrų ekspertai, bet ir pilietinės visuomenės bei akademinės bendruomenės atstovai.

Atsižvelgdama į šias bendras diskusijas dėl konkrečių skaidrumo didinimo priemonių per kitą kadenciją, Europos Komisija apžvelgė teismų praktiką, susijusią su galimybe susipažinti su dokumentais, ir aiškinosi, ar po tiek laiko Reglamentas (EB) Nr. 1049/2001 tebėra veiksmingas. Seminaras užbaigtas pripažįstant, kad ES atvirumo srityje padaryta reikšminga pažanga ir kad ateityje laukia tolesni darbai.

3.Paraiškų leisti susipažinti su dokumentais analizė

3.1.Paraiškų skaičius (žr. priedo 3 ir 4 lenteles)